b'\n_START_ARTICLE_\nHenrik Suzo\n_START_SECTION_\n\xc5\xbdivljenje in delo\n_START_PARAGRAPH_\nNjegovo \xc5\xbeivljenje z vsemi duhovnimi vzponi je dokumentirano v njegovi\xc2\xa0\xc2\xbbAvtobiografiji\xc2\xab\xc2\xa0(Vita), ki jo je po izro\xc4\x8dilu napisala njegova u\xc4\x8denka, mistikinja Elisabeth Stagel, sam pa jo je kasneje dopolnil in izdal._NEWLINE_Rojen ali kr\xc5\xa1\xc4\x8den je bil 21. marca okoli leta 1298 verjetno v mestu \xc3\x9cberlingen ob Bodenskem jezeru, ki je spadalo pod \xc5\xa1kofijo mesta Konstanz, prav tako ob obali jezera. Njegov o\xc4\x8de je bil plemi\xc4\x8d in vitez iz rodbine Berg, vendar je Henrik priimek Seuse prevzel po svoji materi. V trinajstem letu starosti se je pridru\xc5\xbeil dominikanskemu meni\xc5\xa1kemu redu v bli\xc5\xbenjem samostanu, kjer je prejel osnove takratne sholasti\xc4\x8dne izobrazbe. Po petih letih bivanja v samostanu je do\xc5\xbeivel misti\xc4\x8dno izkustvo, ki ga je spreobrnilo v zvesto slu\xc5\xbeenje Bogu. \xc5\xa0e isto leto po tem izkustvu mu je umrla mati, o kateri se v svojem \xc5\xbeivljenjepisu izpri\xc4\x8duje kot o zelo pobo\xc5\xbeni \xc5\xbeenski, ki je morala pod pritiskom svojega mo\xc5\xbea sklepati kompromise med posvetnimi dru\xc5\xbeinskimi obveznostmi in zvestobo Kristusu. Poleg tega, da se je zaobljubil, kakor sam pravi,\xc2\xa0\xc2\xbbSlu\xc5\xbeenju Ve\xc4\x8dni Modrosti\xc2\xab, v kateri je do\xc5\xbeivljal misti\xc4\x8dna izkustva, je to prakso dopolnjeval asketskim samopremagovanjem, ki je bilo usmerjno v zatiranje spolnih nagnjenj s telesnim trpin\xc4\x8denjem, odpovedovanjem hrani, pija\xc4\x8di ter spanju. To prakso je nadaljeval v svojo starost, vendar je postopoma zaradi telesne oslabelosti omejeval intenzivnost pokore._NEWLINE_V letih od 1324 do 1327 je \xc5\xa1tudiral teologijo v Kolnu pri Mojstru Eckhartu, verjetno skupaj s tretjim kasnej\xc5\xa1im mistikom Renske \xc5\xa1ole Janezom Taulerjem. Svoje prvo delu\xc2\xa0\xc2\xbbKnji\xc5\xbeica ve\xc4\x8dne modrosti\xc2\xab\xc2\xa0je napisal v nem\xc5\xa1\xc4\x8dini nekje okoli leta 1330 ravno v \xc4\x8dasu, ko je bil Eckhart poklican na zagovor nekaterih svojih tez. Kljub temu da Suzonu niso dokazali nepravovernosti v tem delu, je obrekovanje zaradi obto\xc5\xbebe njegovega u\xc4\x8ditelja zavrlo kariero v duhovni\xc5\xa1kem stanu. V delu predvsem razpravlja o prakti\xc4\x8dnih vidikih misti\xc4\x8dnega izkustva Boga, brani pa tudi svojega u\xc4\x8ditelja Eckharta pred obto\xc5\xbebami povezav z antinomisti\xc4\x8dnim predreformacijskim lai\xc4\x8dnim gibanjem Bratstva svobodnega duha, ki je bilo leta 1311 na Dunajskem koncilu med drugim zaradi propagiranja panteizma razgla\xc5\xa1eno za krivoversko._NEWLINE_Leta 1326 je bil posve\xc4\x8den za duhovnika in za\xc4\x8del slu\xc5\xbebovati v Konstanci, vendar je po izidu dela\xc2\xa0\xc2\xbbKnji\xc5\xbeica ve\xc4\x8dne modrosti\xc2\xab\xc2\xa0bil prisiljen v prekinitev pou\xc4\x8devanja. Do konca leta 1338 je ostal v mestnem samostanu. Ker ni mogel ve\xc4\x8d pou\xc4\x8devati, se je usmeril v potujo\xc4\x8de pridigarstvo. Veliko potoval je po takratnih krajih nem\xc5\xa1kega Porenja, kjer je pridigal in s pisanjem nabo\xc5\xbeno moralnih pisem, ki jih je naslavljal na razna lokalna kr\xc5\xa1\xc4\x8danske skupnosti, spodbujal vernike h krepostnemu \xc5\xbeivljenju._NEWLINE_Leta 1343 je bil izvoljen za priorja v samostanu v Diessenhofenu. \xc5\xbde \xc4\x8dez nekaj let se je vrnil v Konstanco, kjer je do\xc5\xbeivel ve\xc4\x8djo neprijetnost: neka \xc5\xbeenska, ki jo je finan\xc4\x8dno podpiral, ga je obto\xc5\xbeila, da je o\xc4\x8de njenega nezakonskega otroka. Kasnej\xc5\xa1a preiskava je dokazala njegovo nedol\xc5\xbenost, vendar je bil kljub temu prisiljen oditi. Zatekel se je v mesto Ulm, kjer je v mestu in okolici deloval kot pridigar._NEWLINE_Do okoli leta 1362 je napisal ve\xc4\x8d del, ki jih je sproti vseskozi dopolnjeval. Za razliko od\xc2\xa0\xc2\xbbKnji\xc5\xbeice ve\xc4\x8dne modrosti\xc2\xab, ki je bila namenjena predvsem izobra\xc5\xbeencem, je drugo njegovo najpomembnej\xc5\xa1e delo\xc2\xa0\xc2\xbbKnji\xc5\xbeica resnice\xc2\xab\xc2\xa0po vsebini prakti\xc4\x8dni duhovno nabo\xc5\xbeni vodnik, po slogu in ciljni publiki podoben kasnej\xc5\xa1emu delu Toma\xc5\xbea Kemp\xc4\x8dana\xc2\xa0\xc2\xbbHoja za Kristusom\xc2\xab\xc2\xa0(lat. Imitatio Christi). Sprva je Knji\xc5\xbeica resnice iz\xc5\xa1la v nem\xc5\xa1\xc4\x8dini, tekom let pa jo je prevedel v latin\xc5\xa1\xc4\x8dino in jo hkrati izpopolnil ter jo v kon\xc4\x8dni obliki izdal kot novo knji\xc5\xbeno delo\xc2\xa0\xc2\xbbUra modrosti\xc2\xab\xc2\xa0(Horologium sapientiae), ki je postalo eno najbolj priljubljenih nabo\xc5\xbenih knjig v poznem srednjem veku \xc5\xa1irom Evrope od Italije do Anglije._NEWLINE_O zadnjih letih njegovega \xc5\xbeivljenja viri poro\xc4\x8dajo skromno. Umrl je 25. januarja 1366 v Ulmu. Kot eden prvih piscev v nem\xc5\xa1kem jeziku je zaznamoval tudi svoj prispevek k oblikovanju nem\xc5\xa1kega besedi\xc5\xa1\xc4\x8da. Velik vpliv je imel na kasnej\xc5\xa1e duhovno gibanje v 14. in 15. stoletju devotio moderna, ki je nasproti sholasti\xc4\x8dnemu intelektualizmu postavilo v ospredje individualno, notranjo pobo\xc5\xbenost.'